## Carlos Mazón destaca la inversió de 7,6 milions d’euros al Campello per a millorar el seu sistema de sanejament i posar fi als abocaments

*** Esta actuació, desenrotllada juntament amb l’ajuntament de la localitat, forma part del pla de 288 milions d’euros per a modernitzar els sistemes de depuració en la província d’Alacant i aconseguir l’abocament zero en matèria hídrica
* El president reivindica la labor realitzada en la Comunitat Valenciana, l’autonomia “que més reutilitza, aprofita i depura aigua”, i que demana l’aigua que es mereix
* Lamenta el “maltractament hídric” que patix la Comunitat i fa una crida a la mobilització i reivindicació de les zones afectades per les retallades en el transvasament Tajo-Segura “per a exigir l’aigua que ens mereixem”**

**El Campello.**

El president de la Generalitat, Carlos Mazón, ha visitat les obres dels sistemes del procés de depuració i col·lectors del Campello, una actuació en la qual s’han invertit 7,6 milions d’euros i que millorarà el sanejament de les urbanitzacions de la zona nord i permetrà acabar este mateix any amb els episodis d’abocaments fecals.

El cap del Consell ha explicat que, amb esta intervenció, sufragada per la Generalitat a través de l’Entitat Pública de Sanejament d’Aigües Residuals (EPSAR) (90 %) i l’ajuntament de la localitat (10 %), veu la llum una solució que feia “molt de temps que estava congelada”.

D’esta manera, es resol la situació que provoca episodis d’abocaments d’aigües fecals en la zona de la cala Baeza, que es produïxen des de fa dos dècades per la incapacitat de contenció de la xarxa de sanejament actual, obsoleta o insuficient i que no va tindre cap actuació durant les dos últimes legislatures.

Les obres, que estaran acabades a la fi de 2025, consistixen en l’execució de nou noves estacions de bombament i les seues conduccions de transport, així com l’adequació i remodelació de tres estacions de bombament existents. A més, està prevista la connexió amb l’actual estació de bombament del Campello, que transportarà aigües cap a la depuradora d’Alacant Nord.

Estes actuacions, segons ha indicat el cap del Consell, “formen part de la important inversió de 288 milions d’euros que s’utilitzaran en depuració i reutilització d’aigües en la província d’Alacant” durant els pròxims anys. En este sentit, ha recordat l’acord firmat a principis de setmana amb l’Ajuntament de Benidorm, “que implica una inversió de més de 14 milions d’euros en depuració d’aigües”.

Així mateix, ha fet referència a la labor “urgent” que el Consell ha dut a terme en la zona afectada per les riuades d’octubre, a on “s’han solucionat” en temps rècord els problemes en 123 depuradores “per a garantir la salut, la seguretat, la salut hídrica i el consum” i que permetrà també el reaprofitament de l’aigua.

**“Maltractament hídric” del Govern**

Carlos Mazón ha lamentat el “maltractament hídric i la injustícia” que el Govern d’Espanya està infligint a la Comunitat Valenciana “escamotejant injustament i políticament l’aigua del transvasament Tajo-Segura”, quan “som la comunitat que més estem reutilitzant, aprofitant i depurant aigua”.

El president ha incidit en el fet que “entenem que cada gota d’aigua és or” i que “no estem malgastant res”, per la qual cosa “no hi ha un altre territori que tinga més dret a reivindicar l’aigua que li falta que el que fa els seus deures reutilitzant més que ningú”.

A més, ha fet una “crida a la mobilització, la reclamació i la reivindicació de tota la societat de la província d’Alacant, de la Comunitat Valenciana, la Regió de Múrcia i Almeria per a exigir l’aigua que ens mereixem”.

El cap del Consell ha estat acompanyat en la seua visita pel conseller de Medi Ambient, Infraestructures i Territori, Vicente Martínez Mus, i l’alcalde del Campello, Juan José Berenguer.

Fecha: 30/05/2025